2000/391/YUTP: Neuvoston yhteinen kanta 19 päivältä kesäkuuta 2000, Angolasta



Virallinen lehti nro L 146 , 21/06/2000 s. 0001 - 0003



Neuvoston yhteinen kanta 19 päivältä kesäkuuta 2000, Angolasta (2000/391/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 15 artiklan, sekä katsoo seuraavaa: (1) Neuvosto on hyväksynyt yhteisen kannan 95/413/YUTP(1), jossa määritellään Euroopan unionin Angolaa koskevat tavoitteet ja painopisteet. (2) Koska Angolassa on vuoden 1995 jälkeen tapahtunut merkittäviä poliittisia muutoksia, jotkut mainitun yhteisen kannan kohdista ovat vanhentuneet ja ne on tarpeen saattaa ajan tasalle. (3) Neuvosto on hyväksynyt yhteisen kannan 97/356/YUTP(2) konfliktien ehkäisemisestä ja ratkaisemista Afrikassa ja yhteisen kannan 98/350/YUTP(3) ihmisoikeuksista, kansanvallan ja oikeusvaltion periaatteesta ja hyvästä hallintotavasta Afrikassa. (4) Neuvosto on hyväksynyt yhteiset kannat 97/759/YUTP(4) ja 98/425/YUTP(5) Angolasta, jotta (União Nacional para a Independência Total de Angola (Unita)) täyttäisi rauhanprosessiin liittyvät velvoitteensa ottaen huomioon asianomaiset Yhdistyneiden Kansakuntien turvallisuusneuvoston päätökset, erityisesti sen julkilausumat 864 (1993), 1127 (1997), 1130 (1997), 1173 (1998) ja 1176 (1998). (5) Kuten puheenjohtajavaltion Euroopan unionin puolesta 22 päivänä heinäkuuta 1999 ja 17 päivänä tammikuuta 2000 antamissa julkilausumissa todetaan, unioni pahoittelee syvästi sisällissodan alkamista uudelleen Angolassa, mistä päävastuu on Jonas Savimbin johtamalla Unitalla. Unioni kehotti etsimään poliittista ratkaisua, jolla saataisiin maassa aikaan pysyvä rauha, ja ilmoitti olevansa valmis etsimään keinoja Angolan hallituksen tukemiseksi maan jälleenrakentamisessa demokraattisissa olosuhteissa. (6) Yhdistyneiden Kansakuntien turvallisuusneuvosto on antanut päätöslauselman 1268 (1999) Yhdistyneiden Kansakuntien toimiston perustamisesta Angolaan (UNOA) ja päätöslauselman 1294 (2000) UNOA toimivaltuuksien jatkamisesta 15 päivänä lokakuuta 2000 saakka. (7) Yhdistyneiden Kansakuntien turvallisuusneuvosto on antanut päätöslauselman 1295 (2000) päätöslauselmiin 864 (1993), 1127 (1997) ja 1173 (1998) sisältyvien Unitan vastaisten toimenpiteiden täytäntöönpanosta päätöslauselman 1237 (1999) nojalla perustetun asiantuntijalautakunnan raportin päätelmien ja suositusten perusteella. (8) Neuvosto hyväksyi 22 päivänä marraskuuta 1996 miinanraivaukseen annettavaa apua koskevan päätöslauselman, jossa suositellaan, että humanitaarista hätäapua lukuun ottamatta miinanraivaustoimiin tarkoitetut varat olisi osoitettava sellaisille maille, joiden viranomaiset luopuvat jalkaväkimiinojen käytöstä, sekä yhteisen toiminnan 97/817/YUTP(6) jalkaväkimiinoista, ON HYVÄKSYNYT TÄMÄN YHTEISEN KANNAN: 1 artikla Euroopan unioni pyrkii Angolaan liittyvällä toiminnallaan seuraaviin tavoitteisiin: a) Sellaisen poliittisen ratkaisun tukeminen Angolan konfliktissa, joka perustuu Lusakan Bicessen "acordos de paz" -sopimukseen, Lusakan pöytäkirjaan ja YK:n turvallisuusneuvoston asianomaisiin päätöslauselmiin. b) Täyden tuen antaminen mm. tukemalla päätöslauselman 1295 (2000) nojalla perustettua valvontajärjestelmää kansainvälisille toimille, jotka tähtäävät YK:n turvallisuusneuvoston Unitan vastaisten toimenpiteiden tiukentamiseen ja avun tarjoaminen näiden tointen täytäntöönpanossa erityisesti Afrikan valtioille ja Eteläisen Afrikan kehitysyhteisölle (SADC). c) Angolan kansallisen sovinnon politiikan tukeminen edistämällä suvaitsevaisuutta ja vuoropuhelua kaikkien niiden Unitaan ja muihin poliittisiin puolueisiin kuuluvien tahojen välillä, jotka ovat vilpittömästi sitoutuneet rauhaan ja osoittavat varauksettomasti haluaan noudattaa Lusakan pöytäkirjaan kirjattuja sääntöjä ja demokratian periaatteita. d) Angolan hallituksen taivuttaminen täyttämään kaikki kansainväliset velvoitteensa lujittamalla demokraattisia instituutioitaan, mihin kuuluu myös kaikkien kansalaisyhteiskunnan osien laajempi osallistuminen maan demokraattiseen kehitykseen ja vapaiden ja rehellisten parlamentti- ja presidentinvaalien järjestäminen sekä ihmisoikeuksien ja tiedotusvälineiden vapauden kunnioittaminen sekä oikeusvaltion periaatteiden toteutuminen koko Angolan alueella. e) Angolan hallituksen kannustaminen tukemaan rauhaa edistäviä aloitteita varsinkin konfliktista erityisen paljon kärsineiden ryhmien tilanteen parantamiseksi ja tukemaan jälleenrakentamista, köyhyyden lievittämistä ja kehityspolitiikkoja edellytysten luomiseksi todelliselle ja kestävälle rauhalle. f) Angolan hallituksen taivuttaminen julkisten voimavarojen avoimeen hallintaan tavalla, josta kaikki Angolan kansanosat hyötyvät, ja järkevän makrotalouspolitiikan noudattamisen tukeminen, millä voidaan lisätä vastuullisuutta ja taata paremmat mahdollisuudet talouskasvulle ja maan kestävälle kehitykselle. g) Ottawan yleissopimuksen allekirjoittaneen Angolan hallituksen ja erityisesti Unitan jatkuva painostaminen luopumaan miinojen asettamisesta ja huolehtimaan siitä, että niistä on olemassa luotettavaa tietoa, jonka perusteella nämä aseet voidaan raivata. h) Alueen maiden välisen yhteistyön ja yhteisymmärryksen kannustaminen turvallisuuden ja taloudellisen kehityksen tukemiseksi alueella. 2 artikla Edellä mainittujen tavoitteiden edistämiseksi Euroopan unioni on valmis: a) Tukemaan yhteisen ulko- ja turvallisuuspolitiikkansa puitteissa aloitteita Angolan konfliktin ratkaisemiseksi 1 artiklan a kohdassa mainittujen oikeudellisten välineiden mukaisesti ja YK:n pääsihteerin, tarkkailijamaiden troikan YK:n jäsenvaltioiden ja Afrikan alueellisten ja paikallisten järjestöjen kanssa neuvotellen. b) Noudattamaan YK:n turvallisuusneuvoston päätöslauselmaa 1295 (2000) ja tukemaan kansainvälisiä toimia, joilla pyritään tehostamaan YK:n turvallisuusneuvoston asiaa koskevien päätöslauselmien mukaisia, nykyisiä Unitan vastaisia toimia. c) Auttamaan Angolan hallitusta sen pyrkimyksissä vahvistaa demokraattisia instituutioitaan ja käytäntöjään erityisesti tukemalla sen aikomusta pitää vapaat ja rehelliset parlamentti- ja presidentinvaalit ja taata ihmisoikeuksien kunnioittaminen, tiedotusvälineiden vapaus, riippumaton kansalaisyhteiskunta ja oikeusvaltion periaatteet. d) Auttamaan Angolan hallitusta sen pyrkimyksissä parantaa taloudellista ja rahoituksellista tilannetta ja torjua korruptiota ja köyhyyttä toimivien koordinoidusti kansainvälisen yhteisön kanssa. e) Kannustamaan Angolan hallitusta toteuttamaan ne taloudelliset tavoitteet, jotka on määrätty sille Angolan ja kansainvälisen valuuttarahaston välisessä valuuttarahaston suorittamaa valvontaa koskevassa sopimuksessa, ja jotka ovat olennaisen tärkeitä Angolan talousuudistuksen etenemiselle. f) Auttamaan Angolan hallitusta maan jälleenrakentamisessa demokraattisessa ympäristössä kiinnittäen asianmukaista huomiota avoimuuteen ja vastuullisuuteen. g) Jatkamaan osallistumistaan Angolan sodasta kärsineen väestön, erityisesti pakolaisten ja kotiseudultaan siirtymään joutuneiden kärsimysten lievittämiseen, jossa otetaan huomioon, että apujärjestöjen on voitava päästä näiden luo esteettömästi ja turvallisesti kansainvälisesti hyväksyttyjen humanitaaristen periaatteiden mukaisesti. h) Osallistumaan toimintaan kotiutettujen sotilaiden integroimiseksi yhteiskuntaan, mikä on yksi tärkeimpiä tekijöitä maan vakauttamisessa ja rauhan aikaansaamisessa. i) Osallistumaan miinaoperaatioihin neuvoston 22 päivänä marraskuuta 1996 antaman päätöslauselman mukaisesti vastaten humanitaarisiin tarpeisiin niiden syntyessä. j) Avustamaan Yhdistyneiden Kansakuntien Angolan toimistoa YK:n turvallisuusneuvoston päätöslauselman 1268 (1999) sille antaman tehtävän täytäntöönpanossa. 3 artikla Neuvosto toteaa, että komissio aikoo tukea tämän yhteisen kannan tavoitteiden saavuttamista ja painopisteiden toteuttamista tarvittaessa asiaa koskevin yhteisön toimenpitein. 4 artikla Tätä yhteistä kantaa tarkastellaan uudelleen viimeistään kahdentoista kuukauden kuluttua sen hyväksymisestä. 5 artikla Kumotaan yhteinen kanta 95/413/YUTP. 6 artikla Tämä yhteinen kanta tulee voimaan päivänä, jona se hyväksytään. 7 artikla Tämä yhteinen kanta julkaistaan virallisessa lehdessä. Tehty Santa Maria da Feirassa 19 päivänä kesäkuuta 2000. Neuvoston puolesta Puheenjohtaja J. Gama (1) EYVL L 245, 12.10.1995, s. 1. (2) EYVL L 153, 11.6.1997, s. 1. (3) EYVL L 158, 2.6.1998, s. 1. (4) EYVL L 309, 12.11.1997, s. 8. (5) EYVL L 190, 4.7.1998, s. 1. (6) EYVL L 338, 9.12.1997, s. 1.